王者父事天兄事日赋（以子弟诚贤国家靡失为韵）
浩虚舟 (Tang)
二仪覆载。德之广者唯天。三光照临。明之大者唯日。故王者于天也。父事无怠。于日也。弟恭靡失。布和施令。将成不宰之功。明目达聪。欲亚无私之质。当其万邦作贡。四海为家。仰元气而晨昏靡隔。指阳精而伯仲非赊。草色难穷。屡轸南陔之恋。棠阴易匿。常思棣萼之华。所以化洽中原。祥臻上国。法寒暑观从政之道。无薄蚀见相容之德。登封泰岳。犹疑陟岵之时。展礼东郊。似望在原之力。爱敬无斁。恪恭尽虔。窥一气异历山之泣。攀六龙为荀氏之贤。覆焘成功。且异靡瞻之义。古今垂象。难穷以长之年。且夫致敬唯精。倾心仰止。谁婴同席之乱。谁效攘羊之旨。曾闻有阙。远怀几谏之心。每惧曰明。宁有远游之理。所以法前哲。规后嗣。播洪猷。恢至美。教天下之为人子者矣。又若卑已谦恭。端心恺悌。同明无终鲜之叹。可爱有既和之体。桑榆未及。鲁卫之道咸兴。葵藿皆倾。管蔡之雠不启。所谓扶枝叶。固根蒂。播仁风。匡大礼。教天下之为人弟者矣。范人伦者。莫先于元首。遵孝理者。在致乎精诚。必有尊也。天其父。必有先也。日其兄。九服洽和。若嗣高于广大。万机洞照。契承照于贞明。故得孝道日彰。休声风靡。指圆盖兮钦若。仰红轮兮翼尔。由是海内无贼子奸臣。吾君如此。